ΓΡΑΠΤΗ ΕΡΩΤΗΣΗ E-0963/98 υποβολή: Josu Imaz San Miguel (PPE) προς την Επιτροπή (30 Μαρτίου 1998)

Θέμα: Σεβασμός των μειονοτικών γλωσσών

Αντιπροσωπεία της Ευρωπαϊκής Επιτροπής, του Συμβουλίου της Ευρώπης και του ΟΑΣΕ μετέβη στις 9 και 10 Μαρτίου στην Μπρατισλάβα της Σλοβακίας με σκοπό να συζητήσει με τη Σλοβακική Κυβέρνηση το θέμα της προστασίας των μειονοτικών γλωσσών σ' αυτή τη χώρα. Οι υπηρεσίες της Επιτροπής είχαν εξαγγείλει πριν από τη συνεδρίαση ότι στόχος της συνάντησης ήταν να επιτευχθεί συμφωνία με τις σλοβακικές αρχές όσον αφορά τους τομείς στους οποίους πρέπει να καταβληθούν πρόσθετες προσπάθειες προκειμένου να διασφαλισθεί ο σεβασμός των δικαιωμάτων των μειονοτήτων που ζουν στην εν λόγω χώρα.

Η προστασία των μειονοτικών γλωσσών είναι ένα από τα δικαιώματα που πρέπει να γίνονται σεβαστά, και στο πλαίσιο των συζητήσεων και διαβουλεύσεων που έχουν διεξαχθεί βάσει της ευρωπαϊκής συμφωνίας με την Ευρωπαϊκή Ένωση η Σλοβακία δεσμεύθηκε να διασφαλίσει το σεβασμό αυτού του δικαιώματος με την θέσπιση νομοθεσίας για το σεβασμό των μειονοτικών γλωσσών.

Ως Ευρωβουλευτής που εκπροσωπεί εκλογική περιφέρεια όπου ομιλείται μειονοτική γλώσσα, η βασκική, είμαι πανευτυχής που βλέπω ότι η Ευρωπαϊκή Επιτροπή ανησυχεί για την κατάσταση των μειονοτικών γλωσσών στα κράτη με τα οποία πρόκειται να δρομολογηθεί η διαδικασία των διαπραγματεύσεων και διαπιστώνω ότι ο σεβασμός των μειονοτικών γλωσσών συνιστά σημαντική προϋπόθεση για την προσχώρηση στην Ένωση. Μπορεί η Ευρωπαϊκή Επιτροπή να μας ενημερώσει για τα συμπεράσματα της συνεδρίασης στην Μπρατισλάβα; Θεωρεί ότι ο σεβασμός των μειονοτικών γλωσσών και οι προσπάθειες για τη διασφάλιση των δικαιωμάτων εκείνων που τις ομιλούν αποτελούν σημαντικές προϋποθέσεις για την προώθηση των διαπραγματεύσεων με τη Σλοβακία; Ανησυχεί επίσης η Ευρωπαϊκή Επιτροπή όσον αφορά το σεβασμό των μειονοτικών γλωσσών στα δεκαπέντε κράτη μέλη της Ένωσης, ιδίως στη Γαλλία; Ποιά είναι τα μέτρα που πρόκειται να πάρει η Επιτροπή για να διασφαλίσει το σεβασμό της βασκικής, οξιτανικής, κορσικής, βρετονικής και των άλλων μειονοτικών γλωσσών που ομιλούνται στη Γαλλία;

Μπορεί να μας ενημερώσει για τις προσπάθειες που προτίθεται να καταβάλει ώστε να υπογραφεί από τη Γαλλία η Ευρωπαϊκή Χάρτα της Προστασίας των Γλωσσών του Συμβουλίου της Ευρώπης.

Απάντηση του κ. Van den Broek εξ ονόματος της Επιτροπής (28 Απριλίου 1998)

Το Ευρωπαϊκό Συμβούλιο της Κοπεγχάγης (1993) αποφάσισε ότι για να γίνουν μέλη της Κοινότητας οι υποψήφιες χώρες της Κεντρικής και Ανατολικής Ευρώπης πρέπει να έχουν επιτύχει την εγκαθίδρυση σταθερών θεσμών, που να εγγυώνται τη δημοκρατία, το κράτος δικαίου, τα δικαιώματα του ανθρώπου και τον σεβασμό και την προστασία των μειονοτήτων. Η Επιτροπή, στη γνώμη που εξέδωσε τον Ιούλιο του 1997 σχετικά με την αίτηση της Σλοβακίας για προσχώρηση στην Κοινότητα, η οποία έτυχε της υποστήριξης του Ευρωπαϊκού Συμβουλίου στο Λουξεμβούργο, εξέταζε διάφορες πτυχές της προστασίας των μειονοτήτων στη Σλοβακία, μεταξύ των οποίων περιλαμβάνεται και η προστασία των δικαιωμάτων των μειονοτικών γλωσσών.

Ως απάντηση στην ανωτέρω γνώμη, η σλοβακική κυβέρνηση υπέβαλε τον Νοέμβριο του 1997 υπόμνημα προς την Επιτροπή, τον Οργανισμό για την Ασφάλεια και τη Συνεργασία στην Ευρώπη (ΟΑΣΕ) και το Συμβούλιο της Ευρώπης, στο οποίο απαριθμούσε τις νομικές και συνταγματικές διατάξεις στη Σλοβακία που διέπουν τη χρήση μειονοτικών γλωσσών. Η σλοβακική κυβέρνηση καλούσε τους ανωτέρω οργανισμούς να εξετάσουν την κατάσταση στη Σλοβακία σε σχέση με τις διεθνείς δεσμεύσεις της χώρας και να προβούν σε συστάσεις όσον αφορά τρόπους για τη βελτίωση της προστασίας των μειονοτικών γλωσσών σε συνάρτηση με τις ως άνω δεσμεύσεις.

Οι εν λόγω οργανισμοί εξέτασαν την κατάσταση και γνωστοποίησαν τα συμπεράσματα αυτής της αξιολόγησης στη σλοβακική κυβέρνηση, στο πλαίσιο συζητήσεων που πραγματοποιήθηκαν στη Μπρατισλάβα, στις 9 και 10 Μαρτίου 1998. Οι σλοβακικές αρχές ανέφεραν ότι θα εξετάσουν σε βάθος τις παρατηρήσεις του ΟΑΣΕ, του Συμβουλίου της Ευρώπης και της Επιτροπής και θα απαντήσουν αναλυτικά στα θέματα που θίγονται σε αυτές. Επίσης εξέφρασαν την επιθυμία τους να αντιμετωπίσουν τις αδυναμίες τους σε αυτόν τον τομέα και ζήτησαν να διενεργηθούν περαιτέρω συζητήσεις εμπειρογνωμόνων για την πιθανή ανάληψη νομοθετικών πρωτοβουλιών.

Στον τομέα των περιφερειακών και μειονοτικών γλωσσών, η Επιτροπή έχει αναλάβει δράση (προώθηση και διαφύλαξη των περιφερειακών και μειονοτικών γλωσσών και πολιτισμών) που χρηματοδοτείται από το κονδύλιο Β3-1006 του προϋπολογισμού. Επομένως, τα σχέδια που αφορούν οποιαδήποτε περιφερειακή ή μειονοτική γλώσσα ομιλούμενη στα κράτη μέλη είναι επιλέξιμα για συμμετοχή σε αυτήν τη δράση, υπό τον όρο ότι πληρούν τους στόχους και τα κριτήρια των προσκλήσεων υποβολής προτάσεων.